Wêreldsigdag 11 Oktober 2018 - WelstandWelstand
Tuis / Advies / Wêreldsigdag 11 Oktober 2018
Wêreldsigdag 11 Oktober 2018
'n Mens se oë, nes al jou ander sintuie, is iets wat jy soms as vanselfsprekend aanvaar, totdat jy jou sig verloor.
Wêreldsigdag word sedert 2013 jaarliks op die tweede Donderdag van Oktober gevier, met die oog daarop om die aandag van mense van regoor die wêreld op blindheid en siggestremdheid en die voorkoming daarvan te vestig. Vanjaar word dit op 11 Oktober vir die sesde maal gevier. Die Lions Klub Internasionale Stigting (LKIS) het egter reeds in 1990 met hul SigEerste-veldtog begin.
Die Internasionale Organisasie vir die Voorkoming van Blindheid (IOVB) het onrusbarende statistieke betreffende blindheid en siggestremdheid beskikbaar gestel.
Ongeveer 285 miljoen persone wêreldwyd is blind of siggestemd.
Van hierdie persone is 39 miljoen blind en 46 miljoen ly aan matige tot erge
80% van alle visuele gestremdhede kan voorkom of behandel word.
Die strategieë vir die herstel van sig en die voorkoming van blindheid is van die mees koste-effektiewe mediese ingrypings.
Die getal persone wat blind is weens aansteeklike oorsake het die afgelope paar jaar drasties afgeneem.
'n Geraamde 19 miljoen kinders is siggestremd.
Die Internasionale Organisasie vir die Voorkoming van Blindheid (IOVB) koördineer die VISIE 2020 Wêreldwye Inisiatief. Hulle inisieer jaarliks die tema en is ook verantwoordelik vir die voorsiening van kernmateriaal vir Wêreldsigdag, terwyl die lede en ondersteuningsorganisasies individuele geleenthede bestuur.
Die VISIE 2020 Wêreldwye Inisiatief is 'n bondgenootskap tussen nieregerings- en privaat organisasies wêreldwyd, wat met die Wêreldgesondheidsorganisasie (WGO) saamwerk. Die prysenswaardige doelwit van hierdie inisiatief is om teen 2020 voorkombare blindheid as 'n openbare gesondheidsprobleem uit die weg te ruim, vir so lank as wat voldoende hulpbronne beskikbaar is. Die hele groep organisasies wat deel uitmaak van die VISIE 2020 Wêreldwye Inisiatief werk saam om die negatiewe effekte van blindheid en sigverlies te verminder. Hierdie negatiewe effekte sluit onder meer beperking van sosiale en ekonomiese ontwikkeling, asook verlaagde lewensgehalte in.
Sekere oogsiektes/toestande wat tot blindheid kan lei, kan voorkom word indien betyds daaraan aandag geskenk word. Dit sluit in:
Refraktiewe probleme soos versiendheid of bysiendheid en astigmatisme.
Katarakte, wat die lens vertroebel en slegs reggestel kan word deur 'n lensvervanging.
Gloukoom, 'n oogsiekte wat die optiese senuwee vernietig wat visuele inligting van die oog na die brein oordra.
Diabetiese retinopatie wat die sig van persone wat aan diabetes ly, affekteer en veroorsaak word deur wisselende bloedsuikervlakke. Dis een van die hoofoorsake van voorkombare blindheid.
Elke persoon is daarvoor verantwoordelikheid om na sy/haar oë/sig om te sien om blindheid te voorkom en sig te bewaar.
Gaan gereeld vir 'n oogtoets. Vroeë, akkurate diagnose en spoedige behandeling kan jou sig red of verdere agteruitgang voorkom.
Wees op hoogte van 'n familiegeskiedenis van sigprobleme en spesifiek oorerflike oogtoestande.
Eet gesond en oefen gereeld. Dit help om jou bloedsuikervlakke normaal te hou en die risiko van diabetiese retinopatie te verminder. Gereelde oefening kan ook bloeddruk verlaag en help om gloukoom te voorkom.
Gebruik jou medikasie soos deur jou oogkundige of mediese praktisyn voorgeskryf. Gloukoom-oogdruppels kan verhoogde drukking in die oogbal voorkom en sodoende verhoed dat gloukoom ontwikkel of verdere skade aan die oogsenuwee aanrig. Insulien kan bloedsuikervlakke beheer om sodoende skade aan die bloedvate in die oog te voorkom, wat verband hou met diabetiese retinopatie. Bloeddrukmedikasie kan help om retinopatie wat met hoë bloeddruk verband hou, te voorkom, omdat te hoë bloeddruk die ligsensitiewe weefsel in die agterkant van die oog beskadig.
Vermy rook en te veel alkohol – dit verhoog die risiko van katarakte en ander oogprobleme.
Dra 'n beskermende bril wanneer jy in erge stof of met voorwerpe werk wat oogbeserings kan veroorsaak.
Help met die bemarking van Wêreldsigdag. Slagspreuke, plakkate en baniere kan van die webtuiste van die IOVB afgelaai word.
Met die samewerking van individue, oogsorgpraktisyns, gesondheidswerkers en nieregeringsorganisasies sal Wêreldsigdag hopelik binnekort bydra om sover moontlik blindheid en siggestremdheid te voorkom.